Skerp teenkanting teen beoogde nuwe Weskus-windplaasDie ligging van die beoogde windplaas. (Grafiek: CES) Deur John Yeld, GroundUp Die regering gaan na verwagting binne die volgende twee weke sy besluit aankondig oor ŉ enorme nuwe windplaasprojek langs die Weskus. Die voorgestelde 140 MW-Boulders-windplaas gaan uit 45 turbines bestaan wat 165 m hoog is. Die Duitse ontwikkelaar beoog om dit op ŉ plaas in die omgewing van Paternoster, Britanniabaai en Vredenburg op te rig. Indien die windplaas goedgekeur word, gaan die fasiliteit bestaan uit ŉ ontwikkeling op sowat 44 ha. Die plaas is in totaal 5 100 ha groot. Dit sal geleë wees langs die effens kleiner West Coast One-windplaas wat sedert Junie 2015 in bedryf is. Dié windplaas bestaan uit 47 turbines en kan 94 MW opwek. Dit sal beteken die gebied is een groot, hernubare kragfasiliteit op die hoogste punt van die Weskus-skiereiland. Die twee plase gaan egter afsonderlik besit en bestuur word. Kritici van die projek sê omdat baie van die nuwe turbines op heuwels opgerig gaan word, gaan dit in sommige gevalle selfs so hoog soos die Eiffeltoring in Parys, Frankryk wees, of meer as twee keer die hoogte van die Vryheidstandbeeld (Statue of Liberty) in New York. Dit gaan glo ŉ enorme sigbare uitwerking hê wat van die Weskus Nasionale Park in die suide tot anderkant die kusdorpie Dwarskersbos in die noorde gesien sal kan word. Dit is ŉ gebied wat oor sowat 90 km strek. Hulle voer aan die projek gaan ook ŉ negatiewe uitwerking op toerisme en eiendomswaardes hê in dié gebied wat beskryf word as ŉ streek met “uitsonderlike natuurlike skoonheid en ŉ sterk inheemse karakter”. Daarmee saam is daar vrese dat die windplaas ŉ negatiewe uitwerking op onder meer die voëllewe, vlermuise en erfenishulpbronne gaan hê. Die konsultasiemaatskappy Coastal and Environmental Services (CES) het op 16 September die finale omgewingsimpakverslag oor die Boulders-projek by die regering ingedien en meen die vrese is ongegrond. Hy het voorgestel dat die nuwe projek goedgekeur word, ondanks die feit dat hy nege verskillende sigbare uitwerkings as “hoë negatief” geklassifiseer het. Die moontlike gesamentlike uitwerking van verskeie windplase op vlermuisvrektes is ook as “hoë negatief” aangedui. “In die geheel is daar verskeie moontlik negatiewe uitwerkings (omgewing en maatskaplik) wat met die Boulders-windplaas verband hou. Die grootste koste kan egter tot ŉ aanvaarbare vlak verminder word deur versagtende maatreëls in te stel. Dit geld nie vir die sigbare impak nie, omdat dit gewoonlik moeilik is om iets daaraan te doen,” lui die verslag. West Coast One is ‘n bestaande windplaas in die omgewing. (Foto: Windlab) Ten spyte van die negatiewe aspekte, glo die maatskappy nie enigiets moet die projek stuit nie. “Daar is tevore al gewys dat die sigbare steurnisse geen beduidende uitwerking op eiendomswaardes en toerisme het nie. Die behoefte aan en wenslikheid van die Boulders-windplaas word nie net uit ŉ beplanning- en beleidperspektief op nasionale vlak gesteun nie, maar ook op provinsiale, distrik- en plaaslike vlak.” Die maatskappy voer aan die projek gaan plaaslike sosio-ekonomiese voordele inhou wat ooreenstem met die ontwikkelingsdoelwitte van die staat se program vir die verkryging van hernubare energie van onafhanklike verskaffers (REIPPPP). Peter Pickford, ŉ bekroonde wildlewefotograaf wat in die omgewing woon, is een van diegene wat die projek teenstaan. Pickford, wat saam met sy vrou, Beverly, reeds tien boeke gepubliseer het, het aan omgewingskonsultante gesê hy doen voorleggings nie as ŉ individu nie, maar as ŉ verteenwoordiger van drie huiseienaarsverenigings langs die kus. Hulle is bekommerd oor die sigbare uitwerking van die projek en ook omdat die ontwikkelaar van die projek, Vredenburg Windfarm (Pty) Ltd, glo aansienlik minder streng standaarde hier toepas as in Duitsland. Hulle bevraagteken ook die geldigheid van die openbare deelnameproses wat CES bestuur het. Pickford het benadruk dat hy en verskeie van sy medebeswaardes omgewingsaktiviste is en dus ten gunste van alternatiewe energie, soos windkrag, is. “Ons is wel gekant teen ŉ ontwikkeling wat oorhaastig en ondeurdag is en gaan dit nie steun as dit duidelik is dat die gevolge moontlik aaklig gaan wees en alternatiewe daarvoor bestaan nie,” het hy gesê. Tydens ŉ onlangse openbaredeelnamevergadering om ŉ afsonderlike projek wat met die windplaas verband hou te bespreek (ŉ voorgestelde 132 KV-kraglyn om die voorgestelde windplaas te bedien), het Pickford voorgestel dat ŉ mosie van wantroue in die omgewingskonsultante aanvaar word vir hulle beweerde gebrek aan onpartydigheid en objektiwiteit met dié projek, asook hulle Boulders-bevindings. Die uitslag was 1 361 stemme ten gunste van die mosie, met net tien mense wat CES gesteun het. “Dit is noemenswaardig dat uit dié stemme, die meerderheid afkomstig was van grondeienaars wat finansieel uit die voorgestelde ontwikkeling wil baat,” het Pickford gesê. “Ek sal selfs verder gaan en sê die uitslag weerspieël die plaaslike gemeenskappe van die Weskus-skiereiland se groot kommer dat ŉ windkragfasiliteit hier misplaas is wanneer jy in ag neem dat toerisme verreweg die voorkeurontwikkelingsroete vir die gebied met sy besonderse geografiese kenmerke is.” CES se besturende direkteur, dr. Ted Avis, het die kritiek verwerp en gesê die maatskappy het wetgewing streng gevolg. “Groot klem is geplaas op die openbaredeelnameproses om te verseker dat alle belangstellende en geraakte partye die kans kry om met die omgewingskonsultante in gesprek te tree. Ons is van mening dat die omgewingsimpakstudie ŉ objektiewe en opregte ontleding gee van die omgewing-, maatskaplike en ekonomiese gevolge van die windplaas.” Volgens Avis het hul verslag die aandag gefokus op die sigbare uitwerking van die projek, maar tot die slotsom gekom dat die negatiewe kwessies nie die moontlike voordele van die projek oorheers nie. “Mnr. Pickford en andere het nie die gevolgtrekking aanvaar nie en glo ons het nie die kommentaar ernstig genoeg opgeneem nie. Die mosie van wantroue was bloot ŉ poging om die maatskappy en die omgewingsimpakproses te diskrediteer. Ons is vol vertroue dat ons professioneel opgetree het en verslae van ŉ hoë standaard gelewer het.” Albi Modise, woordvoerder van die departement van omgewing, visserye en bosbou, het gesê die departement het Pickford se mosie van wantroue in die konsultante ontvang. Die departement het ook die “rekord van protes” ontvang oor die omgewingsimpakstudie van die kragdraadprojek, maar het nie daarop gereageer nie omdat hy besig was om die windplaasaansoek te hanteer, het Modise gesê. “Die departement het 107 dae om ŉ besluit te neem oor die aansoek en onderneem om dit binne die spertyd te doen.” Die besluit moet dus teen 1 Januarie geneem word. GroundUp het die berig oorspronklik gepubliseer. Lees die oorspronklike berig hier.